Vrystaatse skole wag steeds op departement se subsidies – praag.co.za
Adjunkhoof van Fedsas, Jaco Deacon, sê die organisasie wil die departement verplig om uitstaande subsidies aan skole in die provinsie te betaal. Hy sê die departement het versuim om die uitstaande geld aan die einde van Januarie te betaal, soos aanvanklik aangedui is.
Volgens hom het spesiale skole in die provinsie wel hul subsidies verlede jaar in die laaste skoolkwartaal ontvang. Altesaam 1 260 openbare skole en 72 private skole het slegs tussen 10% en 15% van hul skoolsubsidies ontvang.
Hy sê skole maak staat op die geld om hul uitgawes in Januarie en Februarie te dek. Die uitgawes sluit onder meer elektrisiteit- en waterrekeninge in. Volgens Deacon moet die departement al volgende maand weer die volgende subsidie aan skole betaal.
Skole gebruik verlede jaar se skoolsubsidies vir uitgawes omdat kinders se skoolgeld eers later in Februarie inkom. Die onderwysdepartement betaal subsidies jaarliks in vier paaiemente.
Deacon sê meer as 650 000 kinders in die Vrystaat word geraak deur die uitstaande geld wat nie deur die departement betaal word nie.
Skrywer praagGepubliseer op 3 Februarie 2016 Kategorieë Nuus, Suider-AfrikaSleutelwoord Fedsas, skoolsubsidies, Vrystaatse Onderwysdepartement
Vorige Vorige artikel: Menigitis trek 38 plat in Mosselbaai
Volgende Volgende artikel: Twee wit studente se eise teen Kovsies van die hand gewys